Posti syyttää moottoripyöräkypärän maakuntamatkailusta lähettäjää, mutta Mikael on toista mieltä.

Mikael on jo luovuttamaisillaan postijärjestelmään hukkuneen moottoripyöräkypäränsä suhteen. UNSPLASH/WIKIMEDIA COMMONS

Turkulaisen Mikaelin moottoripyöräkypärä on kolmen viikon aikana seikkaillut ilman omistajaansa enemmän kilometrejä kuin Mikael on ehtinyt moottoripyörällään ajaa.

Mies on seurannut viime viikot Postin lähetysseurantapalvelun kautta kypäränsä reissua huvittuneena ja ärsyyntyneenä. Kypärä on matkannut hänen laskujensa mukaan ympäri Suomen jo 4000-5000 kilometriä.

Kypärän älyvapaa matka

Saksalaisesta FC-Moto-verkkokaupasta tilattu kypärä lähti matkaan 29. kesäkuuta. Saksalainen kuljetuspalvelu DHL toi paketin Helsinkiin lajittelukeskukseen kahdessa päivässä, mutta sitten ongelmat alkoivat.

- Sen jälkeen kaikki on mennyt tasaisesti ihan päin helvettiä, Mikael tuomitsee.

Helsingistä paketti lähti yllättäen Ouluun.

- Lähetin Postin asiakaspalvelu-chatissa viestiä, että paketti pitäisi saada Turkuun. Sieltä vastattiin, että kyllä se Turkuun tulee.

Kaksi päivää myöhemmin paketti oli Haukiputaalla, josta se jatkoi matkaansa Ouluun. Seuraavaksi kypärä olikin Liedossa, mutta erikoisuudet eivät siihenkään päättyneet.

- Kun paketti oli Liedossa, luki seurannassa, että kohdepostinumero on 22910 Brändö - siis pikkuinen saari Ahvenanmaalla! Saman tien lähetin chattiin viestin, jossa ilmoitin, etten asu Ahvenanmaalla vaan Turussa.

Postin asiakaspalvelija vakuutti, että paketissa on oikea osoite ja se on seuraavaksi tulossa Turkuun. Kypärä päätyi kuitenkin Maarianhaminaan. Tämän jälkeen määränpäänä oli Helsinki ja jälleen Lieto, jossa paketti vietti pari päivää hiljaiseloa.

…Kunnes lähti taas Maarianhaminaan.

- Silloin kysyin Postilta, että voisiko joku napata paketin kyytiin, ettei paketti mene uudestaan Ahvenanmaalle. Sinne se kuitenkin meni.

Posti syyttää lähettäjää

Posti alkoi syyttää surkuhupaisista ongelmista paketin lähettänyttä saksalaista verkkokauppaa. Mikael kuitenkin on varmistanut jo kahdesti lähettäjältä, että osoite paketissa on oikea. Asiakaspalvelija toivotti Mikaelille, että ”toivottavasti nyt ei montaa mutkaa enää tulisi”.

Maarianhaminasta kypärä palasi taas Lietoon, jossa lojui toistamiseen muutaman päivän.

Jännityksen jälkeen tiistaina 17. heinäkuuta saapui seurantapalveluun tieto uudesta käänteestä. Mikaelin kauhuksi kypärä oli taas kerran, missä muuallakaan kuin Maarianhaminassa.

- Kavereiden kanssa olemme asialle naureskelleet, ja onhan tämä nyt naurettavaa. Pikkuhiljaa alkaa peli olla menetetty ja olen valmis luovuttamaan, Mikael huokaa.

Video: Posti kuljettaa vuodessa jopa noin 50 miljoonaa pakettia vuodessa.